FNs hjelpeorganisasjon for palestinske flyktninger i Midtøsten

**FNs hjelpeorganisasjon for palestinske flyktninger i Midtøsten** (engelsk: *United Nations Relief and Works Agency for Palestine Refugees in the Near East*; **UNRWA**) er et byrå underlagt FN som arbeider med å bedre forholdene til palestinske flyktninger som bor i Jordan, Libanon, Syria, samt på Vestbredden, inkludert Øst-Jerusalem, og på Gazastripen. De jobber blant annet med å gi flyktningene helsetjenester og skoletjenester. De har også hjulpet palestinerne ved å opprette flyktningleire. Dette er det eneste FN-byrået som er dedikert til å hjelpe flyktninger fra en bestemt region eller konflikt. UNRWA er ikke en del av UNHCR som er et FN-byrå som er dedikert til å hjelpe flyktninger fra hele verden.

UNRWA ble etablert etter den arabisk-israelske krigen i 1948 av FNs generalforsamling, gjennom resolusjon 302 av 8. desember 1949. De flyktningene som får hjelp av UNRWA, dekkes ikke av  Flyktningkonvensjonen av 1951, i henhold til avsnitt 1D hvor det heter at de som får bistand fra andre FN-organer enn UNHCR. Dersom støtten fra UNRWA skulle falle bort uten at vedkommendes forhold er endelig ordnet, «skal de uten videre ha krav på å nyte godt av denne konvensjons bestemmelser».

## Virksomhet
Palestinske flyktninger ble i 1952 definert som de som selv måtte flykte i 1948, i det som er kjent som Nakba, og etterkommere inntil en varig løsning er funnet. I tillegg fikk UNRWA  mandat til å gi humanitær støtte i sitt område til andre som trenger det, i første rekke de som måtte flykte som et resultat av Seksdagerskrigen og senere konflikter.

UNRWA bistod også jødiske og palestinske flyktninger i Israel fram til 1952, da myndighetene der tok over ansvaret for dem.

Omkring 5.9 millioner palestinske flyktninger er registrert hos UNRWA, men bare en del av disse mottar støtte. Tilgang til støtte er uavhengig av flyktningestatus. I 2021 var oppunder 545 000 barn innrullert i UNRWA-drevne skoler. 400 000 mottok sosialstønad og 1,7 millioner mottok livsoppholdende humanitær støtte. 

## Organisasjon og administrasjon
UNRWA er et byrå som er underlagt FNs generalforsamling og mandatet fornyes hvert tredje år. Dette er den største virksomheten i FN og den sysselsetter omkring  ansatte, hvorav 99 prosent er lokalt rekrutterte palestinere. Byråets hovedkontor er delt mellom Gazastripen og Amman. Virksomheten er organisert i fem felt – Jordan, Syria, Libanon, Vestbredden og Gaza. 

UNRWAs leder har tittelen generalkommissær. Før 1962 var tittelen direktør. UNRWAs direktører og generalkommissærer har vært
*Howard Kennedy (USA) 1950–1951
*John Blandford Jr. (USA) 1951–1953
*Henry Labouisse (USA) 1954–1958
*John Davis (USA) 1959–1963
*Laurence Michelmore (USA) (1964–1971)
*John Rennie (Storbritannia) 1971–1977
*Thomas McElhiney (USA) 1977–1979
*Olof Rydbeck (Sverige) 1979–1985
*Giorgio Giacomelli (Italia) 1985–1991
*İlter Türkmen (Tyrkia) 1991–1996
*Peter Hansen (Danmark) 1996–2005
*Karen Koning AbuZayd (USA) 2005–2009
*Filippo Grandi (Italia) 2010–2014
*Pierre Krähenbühl (Sveits) 2014–2019
*Philippe Lazzarini (Italia) 2020–

Visegeneralkommissæren er UNRWAs nestleder. Den norske diplomaten Leni Stenseth besatte denne stillingen fra 2020 til 2023.

## Kontroverser

Den sveitsiske utenriksministeren Ignazio Cassis kritiserte i 2018 UNRWA for å forhindre løsninger på konflikten ved å opprettholde palestinernes flyktningestatus fra 1948 ved å overføre disse til nye generasjoner, og holde liv i en illusjon om å vende tilbake til områdene i Israel de forlot i 1948.

EU har verifisert opplysninger om at skolebøkene som benyttes ved UNRWAs skoler inneholder hatefulle beskrivelser av jøder.

### Beskyldninger om Hamas-tilknytning
Israel har i en årrekke beskyldt UNRWA for å være politisk og organisatorisk infiltrert av Hamas. Organisasjonen har siden 2007 kontrollert Gazastripen og regnes som en terrororganisasjon av en rekke land. Påstandene har blitt støttet av organisasjonen UN-Watch. I 2004 vedgikk daværende UNRWA-sjef Peter Hansen at det kunne være Hamas-medlemmer på deres lønningsliste, men så det ikke som en forbrytelse ettersom Hamas også drev humanitære prosjekter. De drev ikke politisk profilering av sine ansatte, men de var pålagt å følge «FNs standarder og normer for nøytralitet».

I januar 2024 ble det fra Israel lagt frem dokumentasjon på at tolv av UNRWAs ansatte hadde deltatt aktivt i terrorhandlingene 7. oktober 2023. Alle disse ble umiddelbart suspendert fra UNRWA som lovet å etterforske og straffeforfølge de involverte. En FN-etterforskning av disse tolv, samt ytterligere sju som de fikk melding om i april, konkluderte med at ni UNRWA-ansatte kunne ha vært involvert i 7. oktober-angrepet mot Israel. Avsløringene ble utløsende for at en rekke nasjoner stanset sin økonomiske støtte til organisasjonen, tilsvarende rundt halvparten av budsjettet. FNs generalsekretær fordømte stansen og mente at dette kunne utløse en sultkatastrofe i Gaza. Amnesty International karakteriserte avgjørelsen om å stanse pengestrømmen som «grusom».

### Israelsk forbud
Israels statsminister Benjamin Netanyahu uttalte i januar 2024 at han ville forsøke å forhindre UNRWA å operere i Gaza når krigen mot Hamas er avsluttet. Høsten 2024 vedtok Israel forbud mot at UNRWA drev aktivitet på det landet anser som israelsk territorium. Forbudet trådte i kraft 30. januar 2025, og organisasjonen ble pålagt å avslutte aktiviteten ved hovedkvarteret i det okkuperte Øst-Jerusalem. I oktober 2025 kom Den internasjonale domstolen (ICJ) med en kjennelse der de fastholdt at Israel var forpliktet til å fasilitere UNRWAs operasjoner og understreket at Israel ikke hadde jurisdiksjon over Øst-Jerusalem. I desember 2025 strammet Israel inn lovene, og israelske styrker tok seg inn i UNRWA-anlegg til sterk protest fra FNs generalsekretær, og i januar 2026 demolerte de UNRWAs hovedkvarter i Øst-Jerusalem. 

## Referanser


## Eksterne lenker
*